Diari Oficial de la Generalitat Valenciana


Sumari del DOGV 5477, del 26-03-2007 (2007/2989)

RESOLUCIÓ de 28 de febrer de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni específic de col·laboració entre la Generalitat Valenciana i la Fundació Institut Portuari d'Estudis i Cooperació de la Comunitat Valenciana sobre ajuda per a atendre les despeses corrents de la Fundació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5477

Data del DOGV
:   26-03-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/2989


Data del document
:   28-02-2007

Organisme emissor
:   Presidència de la Generalitat

Tipus de document
:   Resolució

Subscrit, després de la tramitació prèvia reglamentària, entre la Generalitat Valenciana i la Fundació Institut Portuari d'Estudis i Cooperació de la Comunitat Valenciana, el 21 de març de 2006, un Conveni específic de col·laboració sobre ajuda per a atendre les despeses corrents de la Fundació, i en compliment del que establix la clàusula setena del Conveni, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0037/2007, i que figura com a annex d'esta resolució.  
València, 28 de febrer de 2007.- El director general de Relacions amb les Corts i Secretariat del Govern: Antonio V. Peral Villar  
CONVENI ESPECÍFIC DE COL·LABORACIÓ ENTRE LA GENERALITAT VALENCIANA I LA FUNDACIÓ INSTITUT PORTUARI D'ESTUDIS I COOPERACIÓ DE LA COMUNITAT VALENCIANA SOBRE AJUDA PER A ATENDRE LES DESPESES CORRENTS DE LA FUNDACIÓ  
València, 21 de març de 2006.  
REUNITS  
D'una banda, el Sr. José Ramón García Antón, conseller d'Infraestructures i Transport (CIT), en nom i representació d'esta, facultat per acord adoptat pel Govern Valencià en la reunió del dia 17 de febrer de 2006.  
I d'una altra, el Sr. Pedro Marco Segura, president de la Comissió Executiva de la Fundació Institut Portuari d'Estudis i Cooperació de la Comunitat Valenciana, en nom i representació d'esta segons les facultats de representació que té atribuïdes per Acord del patronat adoptat en la sessió del dia 13 de desembre de 2005.  
Els compareixents es reconeixen mútuament en la qualitat amb què cada un intervé, així com la capacitat legal necessària per a l'atorgament del present conveni, i, a l'efecte,  
MANIFESTEN  
I. Atés que el sector marítim i portuari resulta de vital importància per a l'activitat econòmica d'esta Comunitat, la Fundació Institut Portuari d'Estudis i Cooperació de la Comunitat Valenciana es va constituir en 1998 com a resultat de la voluntat dels seus fundadors d'unir esforços per a enfortir la gestió de la innovació i el desenrotllament tecnològic als ports de la Comunitat Valenciana, la seua cooperació i la projecció i integració de la realitat portuària en el seu entorn territorial i social.  
II. La participació de la Generalitat Valenciana en la Fundació Institut Portuari d'Estudis i Cooperació de la Comunitat Valenciana, com a sòcia fundadora junt amb les autoritats portuàries d'Alacant, Castelló i València, es va acordar pel Govern Valencià en la reunió de 15 d'abril de 1998.  
En el moment de la seua constitució, la participació de la Generalitat Valenciana implicava un 25% del total de la seua dotació fundacional; i per mitjà d'Acord del Consell de 30 de juliol de 2004 s'habiliten els recursos econòmics conduents a ampliar eixa participació, de forma que esta administració tinga una presència majoritària en esta.  
III. El desenrotllament dels fins estatutaris de la Fundació, de caràcter científic, docent, de cooperació i cultural en l'àmbit portuari, té una evident projecció pública al mateix temps que implica una potencialitat d'enfortiment de les estructures comercials i estratègiques de la Comunitat Valenciana, ja que revertix en la seua economia una major eficiència dels servicis al comerç exterior prestats des dels seus distints enclavaments portuaris.  
Els recursos per al finançament dels dits fins poden provindre, entre altres, d'aportacions dels seus partícips, i la Generalitat Valenciana ha contribuït al sosteniment de les despeses de la Fundació en diversos exercicis pressupostaris des de la seua constitució, per mitjà d'aportacions voluntàries en concepte d'ajuda o de subvenció.  
Els compareixents, en la representació que tenen, han acordat subscriure este conveni de col·laboració, que es regirà per les següents:  
CLÀUSULES  
Primera. Objecte  
El present conveni té per objecte establir els termes i les condicions de la subvenció concedida per la Generalitat Valenciana a la Fundació Institut Portuari d'Estudis i Cooperació de la Comunitat Valenciana, en concepte de contribució per a atendre les despeses corrents de la dita Fundació l'any 2006.  
Segona. Imputació pressupostària  
La subvenció concedida s'imputarà a la línia de subvenció nominativa prevista en el capítol IV del programa 514.10, dels pressupostos de la Generalitat Valenciana per a l'exercici 2006, que puja a la quantitat de 325.000 Euros.  
Tercera. Forma de pagament de la subvenció  
El lliurament de l'aportació de la Generalitat Valenciana es durà a terme de la forma que determina l'article 47 bis de la Llei d'Hisenda Pública de la Generalitat Valenciana.  
1. Fins a un 40% de l'import de la subvenció, es podrà lliurar immediatament una vegada concedida.  
2. El 20% de l'import de la subvenció s'abonarà després de l'aportació i la comprovació de la documentació justificativa de l'efectiva i correcta aplicació de la suma lliurada.  
3. La resta de l'import de la subvenció anual s'abonarà una vegada es justifique el compliment del conveni.  
A la bestreta del 40% s'haurà d'acompanyar de la carta de pagament acreditativa d'haver constituït una garantia pel mateix import de la subvenció la bestreta de la qual se sol·licita. La garantia es pot constituir per mitjà de valors, aval bancari o assegurança de caució, a l'empara de l'article 35 del Text Refós de la Llei de Contractes de les Administracions Públiques i dels articles 55, 56 i 57 del Reglament General de la Llei de Contractes de les Administracions Públiques.  
La documentació acreditativa del compliment de l'objecte de la subvenció es lliurarà en la Direcció General de Transports, Ports i Costes de la Conselleria d'Infraestructures i Transport abans del dia 31 de març de l'any següent a l'anualitat subvencionada.  
Dins del límit de la quantitat pressupostada, l'import efectiu de la subvenció estarà determinat per la quantitat efectivament disposada.  
Quarta. Naturalesa d'este conveni  
Este conveni que té naturalesa administrativa, s'enquadra en els previstos en l'article 3.1.d) del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, i també en el Decret 20/1993, de 8 de febrer, del Govern Valencià, pel qual s'establix el règim jurídic pressupostari dels convenis que subscriga la Generalitat Valenciana.  
La Fundació Institut Portuari d'Estudis i Cooperació de la Comunitat Valenciana queda vinculada, així mateix, al compliment de les obligacions que l'article 47 del Text Refós de la Llei d'Hisenda Pública de la Generalitat Valenciana imposa als beneficiaris de subvencions.  
Durant l'execució del conveni s'haurà de tindre en compte així mateix, pel seu caràcter bàsic, el que preveu la Llei 38/2003, de 17 de novembre, General de Subvencions.   
Cinquena. Vigència  
La vigència del present conveni de col·laboració començarà l'1 de gener de 2006, i finalitzarà, quant a les activitats subvencionades, el 31 de desembre de 2006, si bé el període de justificació de les despeses de l'anualitat 2006 s'estendrà fins al 31 de març de 2007.  
Sisena. Denúncia i modificacions  
Les parts podran denunciar o modificar el present document en qualsevol moment per mutu acord.  
Segons el que preveu l'article 7.3 del Decret 20/1993, de 8 de febrer, pel qual es regula el registre de convenis i el seu règim jurídic i pressupostari, la Generalitat Valenciana podrà rescindir el present conveni quan durant el primer any de la seua vigència, amb independència de la duració total d'este, no s'execute la prestació corresponent a l'exercici, i es podran reclamar les quantitats lliurades i les indemnitzacions procedents per danys i perjuís en els termes previstos en la normativa d'aplicació.  
Setena. Publicació del conveni  
El present conveni es publicarà en el Diari Oficial de la Comunitat Valenciana.  
Una vegada llegit el present document pels compareixents, que estan conformes amb el seu contingut i, en l'exercici de les atribucions de què són titulars, el firmen en dos exemplars i a un sol efecte al lloc i en la data abans indicats.  
El conseller d'Infraestructures i Transport  
José Ramón García Antón   
El president de la Fundació Institut Portuari d'Estudis i Cooperació de la Comunitat Valenciana  
Pedro Marco Segura